ভারত-অস্ট্রেলীয় দ্বৈরথের বল গড়াতে ৪৮ ঘণ্টা বাকি। এর মধ্যেই দুঃসংবাদ তাড়া করল অস্ট্রেলিয়ান ক্রিকেটকে। সন্ত্রাসবাদী সন্দেহে গ্রেফতার হলেন পাক-বংশোদ্ভূত অস্ট্রেলীয় তারকা ব্যাটসম্যান উসমান খোয়াজার দাদা আরসাকান। ভুয়ো জঙ্গি হানার ছক কষেছিলেন নাকি খোয়াজার দাদা।
জঙ্গি হানার জন্য ভুয়ো হিট লিস্ট বানানো হয়েছিল। সেই তালিকায় ছিলেন দেশের রাজনৈতিক নেতারা। এখানেই টুইস্ট। অগস্টে জঙ্গি সন্দেহে গ্রেফতার করা হয় শ্রীলঙ্কান নাগরিক মহম্মদ কামের নিজামদিনকে। তিনি আবার উসমান খোয়াজার দাদার প্রাক্তন সতীর্থ। বিশ্ববিদ্যালয়ে একসঙ্গে পড়তেন নিজামদিন ও আরসাকান। আরসাকানই পুলিশকে অভিযোগ জানান, প্রধানমন্ত্রী ম্যালকম টার্নবুলকে মারার ছক কষেছিলেন। নিজামদিনের কাছ থেকে ভয়ঙ্কর সেই পরিকল্পনার ছক লেখা ছিল। সেটা পুলিশ তথ্য হিসেবে সংগ্রহ করে।
তবে নোটবুকের হাতের লেখার সঙ্গে নিজামদিনের হাতের লেখার কোনও মিল পাওয়া যায়নি। আরসাকান নিজের পুরনো বন্ধুকে ব্যক্তিগত শত্রুতার জেরেই ফাঁসিয়েছেন, এমনটা ধরা পড়ে যাওয়ার পরেই গ্রেফতার করা হয় আরসাকানকে।
নিউ সাউথ ওয়েলসের সহকারী কমিশনার মিক উইলিং সংবাদ মাধ্যমকে জানিয়েছেন, ‘‘আমরা যেটা অভিযোগ করছি সেটা হল, পরিকল্পিতভাবে নিজামদিনকে ফাঁসানো হয়েছে। ব্যক্তিগত আক্রোশের জেরেই এমন ঘটনা ঘটানো হয়েছে।’’ পাশাপাশি তিনি আরও জানিয়েছেন, শ্রীলঙ্কার বাসিন্দার বিরুদ্ধে সমস্ত অভিযোগ প্রত্যাহার করে নেওয়া হচ্ছে। সমস্ত কোর্টের খরচও মিটিয়ে দেওয়া হচ্ছে।
চোট সারিয়ে ফেরা উসমান খোয়াজাই ভারতের বিরুদ্ধে অস্ট্রেলীয় ব্যাটিংয়ের স্তম্ভ। তিনিই কিনা টেস্ট সিরিজ শুরু হওয়ার আগে নয়া বিড়ম্বনায়।